
REZUMAT 


Mahler va rămâne un rapsod al vremurilor sale, mereu martor al suferințelor și al 
nedreptăţilor trăite de el și semenii săi. Faţă de marile descumpăniri trăite, copilul Mahler și- 
a găsit deseori refugiul în mijlocul naturii iubitoare și cu deosebire în studiile muzicale. Nu 
se poate trece peste acești primi paisprezece ani ai copilăriei lui Gustav Mahler, fără a nu se 
atrage atenţia asupra importanţei pe care a avut-o influenţa șirului lor asupra gândirii și 
creaţiei sale. Cucerit de folclorul ceh, ale cărui ecouri se resimte uneori în procesul 
dezvoltărilor sale melodice de mai târziu, sau de unele tradiţii muzicale germane, pe care 
începuse să le cunoască ascultând muzica ce se cânta duminica în parcul central al orașului, 
ca și în casa noilor lor vecini din Iglau (așa numita Hausmusk), copilul va fi marcat pentru 
totdeauna și de o altă formă a muzicii orășenești — muzica militară. Paralel cu vraja oferită 
de muzică, copilul era fermecat și de poveştile istorisite de Nanni - doica unor copii din 
vecinătate, pe care o adoptase și familia sa. Dintre primii profesori pe care Mahler i-a avut la 
Iglau, cei mai importanţi rămân Heinrich Fischer — dirijor al corului parohial și profesor de 
solfegii la liceul local — și Wenzel Pressburg, unul dintre elevii lui Anton Bruckner. Si dacă — 
în ceea ce privește meritul de a fi creat lieduri gândite în ciclu — Mahler a fost un continuator 
al concepţiei deschise de Schubert și reluată de Schumann (sub diverse forme) sau de 
Brahms (în ciclul Romanțele Magelonei), în ceea ce privește concepţia interpretării, acest 
compozitor de la apusul erei romantice își înscrie numele ca primul dintre toți creatorii 
acestui gen ce a chemat orchestra pentru a colabora cu vocea solistă. Din anul 1875, când 
elevul Gustav Mahler împlinește 15 ani, începe să se deschidă calea către vestita școală 
muzicală din Viena unde, ca și Hugo Wolf, se înscrie la conservator, bucurându-se de 


îndrumarea competentă a unor profesori de înalt prestigiu ca Iulius Epstein și mai ales 
Anton Bruckner. 

1. Aspecte generale 


Pentru a prezenta personalitatea compozitorului și dirijorului Gustav 
Mahler — în jurul căruia au plutit dispute estetice derutante în timpul vieţii şi după 
moartea sa — trebuie stabilit faptul că acest complex muzician și-a manifestat harul 
şi apartenenţa spiritualităţii sale artistice ca fiu al romantismului târziu în care a 
trăit şi i-a aparținut întru totul ca sensibilitate şi aspirații. Contemporan cu Hugo 
Wolf — născut în acelaşi an cu el (1860) —, cu Claude Debussy (1862), Manuel de 
Falla (1862) sau Richard Strauss (1864), el va contribui în mare măsură la 
deschiderea unor ferestre cu noi orizonturi către muzica secolului XX, o muzică ce 
aduce surprinzătoare nuanţe de intensificare a expresivităţii muzicale, fără ca 
acestea să fi fost determinante în realizarea unei gândiri muzicale noi — ca 
substanță şi limbaj - așa cum prevedea Richard Wagner că va fi „muzica 
viitorului”. Gustav Mahler nu se va număra printre acei compozitori ce vor fi din 
ce în ce mai atraşi de prospețimea unor inflexiuni melodice surprinse de ei în 
factura unor stranii structuri modale și nici printre cei ce vor încerca să se apropie 
de asprimile ce răzbăteau din ce în ce mai agresiv în stilul mai tânărului vienez 
Arnold Schönberg (1874 — 1951), pentru a reflecta în lucrările sale tragismul epocii 
în care a trăit. Spre deosebire de contemporanii săi, Mahler va rămâne un rapsod al 
vremurilor sale, mereu martor al suferințelor și al nedreptăţilor trăite de el și 
semenii săi. „Există un viciu în întreaga Europă”, afirmă el dezamăgit. 
„Pretutindeni se spune: aceasta nu mă priveşte... Dar așa ceva nu poate afirma un 

om, ci o mână de lut. Nu, pe mine mă priveşte totul, întreaga lume !... 


2. Familia și marile suferințe 


Am înţeles să folosesc un citat desprins din crezul acestui compozitor, pe 
care majoritatea biografiilor sau a comentatorilor realizărilor sale îl folosesc ca 
motto în scrierile lor, pentru a ilustra cea mai reprezentativă dintre trăsăturile 
sensibilităţii sale. Este esența unor suferințe pe care artistul le-a trăit din frageda 
copilărie, ca martor al unor clipe de discordie ivite între părinții săi (despărțiți prin 
vârstă, temperament sau preocupări). Tatăl - Bernhard Mahler - era fabricant şi 
comerciant de băuturi fine, mereu solicitat de munca sa, aşa cum era preocupat și 
de răspunderea sa mereu trează pentru familie. Mama - Marie Mahler (născută 
Hermann) - cu zece ani mai tânără decât el —, o fire blândă, deosebită de cea 


înăsprită de muncă şi de umilinţele suferite de soțul ei (născut evreu, într-o epocă 
de crescânde manifestări antisemite). La aceste umbre, mereu survenite în sufletul 
copilului lor - al doilea din şirul celor paisprezece! - au contribuit cu timpul şi cele 
trăite la înmormântările câtorva frați ce au murit de mici, la care se va adăuga, în 
curând, și cea a celui mai drag; dintre ei (Ernst, de treisprezece ani, doar cu un an 
mai mic), alături de care își petrecuse anii copilăriei. Față de asemenea 
descumpăniri, copilul Mahler și-a găsit deseori refugiul în mijlocul naturii 
iubitoare şi cu deosebire în studii muzicale “înverşunate” (după cum le apreciau 
părinţii lui), datorită cărora a reuşit să fie un pianist aplaudat în public încă de la 
vârsta de nouă ani. Doar că, după moartea fratelui său, Ernst, va trebui să treacă un 
întreg an pentru ca micul muzician să-și recapete echilibrul sufletesc, după cum va 
transmite viitoarea sa soţie — Alma Mahler -— căreia compozitorul îi mărturisise 
faptul că acea zi, a despărțirii de fratele său (13 aprilie 1874), fusese „ultima zi a 
copilăriei sale”. 

Nu se poate trece peste acești primi paisprezece ani ai copilăriei lui Gustav 
Mahler, fără a nu se atrage atenţia asupra importanţei pe care a avut-o influența 
șirului lor asupra gândirii și creaţiei sale. Pentru că aceasta este perioada în care s- 
au cimentat primele straturi de înregistrări în fondul sufletesc, deosebit de 
receptiv, la marea varietate de manifestări ale bucuriilor și suferințelor ce se 
împleteau în traiul celor ce-i înconjurau viaţa sa de toate zilele. 

Ceea ce se ştie cu precizie este că s-a născut la 7 iulie 1860 în localitatea 
Kalische de pe teritoriul Moraviei?, dar se cunoaşte mai puţin faptul că, în acest 
leagăn al existenţei sale, el nu a trăit decât primele şase luni din viață, deoarece 
tatăl său — mereu aspirând la o mai bună stare a familiei şi o mai bună educaţie a 
copiilor — a hotărât să părăsească mica localitate sătească pentru a se stabili la 
Iglau, un oraş situat la doar treizeci și cinci de kilometri depărtare, pe atunci al 
treilea ca importanţă economică și culturală al vechiului ținut morav (după Brno și 
Olmutz). Acest capitol nou din viața familiei Mahler nu a însemnat ruperea totală a 
legăturilor cu cei rămași la Kalische. Din vizitele pe care le făcea acolo bunicilor lui 
dinspre mamă, copilul se întorcea vrăjit, şi primul lucru ce se repezea să-l facă 
odată reîntors acasă era să încerce a cânta la micile sale instrumente-jucării muzica 
auzită şi memorată de el în timpul zilei. Nu lipseau nici încercările de a reda 
ciripitul vesel al păsărilor, nici foşnetul acestora din pădurea apropiată, în care se 
refugia deseori de mână mama sa. Talentul și râvna copilului preşcolar de a 
reproduce melodiile ascultate, sau de a evoca zgomotele din natura ce-l fermeca, îi 
surprindeau pe toţi cei ce-l înconjurau. 


1 Unsprezece băieţi și trei fete. 
2 Ţinut ce fusese centrul unui mare imperiu care, distrus de maghiari în anul 908, va fi integrat doar 
după un secol în regatul Boemiei. 


3. Influențe 


Cucerit de folclorul ceh, a cărui influenţă se resimte uneori în procesul 
dezvoltărilor sale melodice de mai târziu, sau de unele tradiții muzicale germane, 
pe care începuse să le cunoască ascultând muzica ce se cânta duminica în parcul 
central al oraşului, ca şi în casa noilor lor vecini din Iglau (așa numita Hausmusk), 
copilul va fi marcat pentru totdeauna şi de o altă formă a muzicii orășenești — 
muzica militară — datorită faptului că noua lor locuinţă din Iglau era învecinată cu 
o cazarmă. Și astfel, trezit zilnic de goarna ce chema soldaţii la program, el a avut 
prilejul să asculte întreg ritualul militar. Cel mai mult se bucura însă când soldații 
mărşăluiau prin fața casei lor, intonând marșuri eroice (acompaniaţi uneori şi de 
câteva instrumente de suflat lucitoare). Era un prilej de sărbătoare, când își putea 
lua mica trompetă — dăruită de tatăl său - putând chiar să se alăture coloanei de 
tineri soldaţi, în drumul lor spre câmpul de instrucție, fiind apoi urmat şi de alți 
copii din vecinătate. Muzica de cazarmă va pătrunde şi ea în repertoriul micului 
Gustav, apropiindu-l din ce în ce mai mult de rezonanţele specifice ansamblurilor 
de suflători. Se impune, aşadar, o nouă contribuţie la îmbogățirea cuceririlor sale 
timpurii, capital ce va deveni o inestimabilă sursă de inspiraţie în procesul creator- 
evocator specific limbajului său de mai târziu (ce va fi considerat de unii 
comentatori sau cronicari ai realizărilor sale, ca încercări de „amalgam stilistic”). 
Asemenea tendinţe de împletire a unor impresii culese din natură (sau de viaţa ce 
pulsa ademenitor în jurul lui) vor rămâne ca mărturie în exprimarea sa prin sunete, 
aşa cum aceasta se remarcă în prima compoziție a copilului de şase ani, Polka cu 
introducere de marş funebru, în care poate fi surprinsă alăturarea unor contrastante 
impresii culese pe atunci de el (ca cea a unui dans pe care îl ascultase deseori în 
parcul orașului, cântat de fanfara militară, pusă în contrast cu tragismul ritmic al 
marşurilor funebre, ce străbăteau din când în când străzile oraşului), acea muzică 
ce va evoca în curând și suferințele trăite la tragicele dispariţii ale fraților şi 
părinților săi, dar şi ale unor prieteni apropiați. 

Paralel cu vraja oferită de muzică, copilul era fermecat şi de poveştile 
istorisite de Nanni — doica unor copii din vecinătate, pe care o adoptase și familia 
sa. Serile petrecute cu acest nou „membru al familiei”, care avea un repertoriu 
inepuizabil, i-au rămas multă vreme în amintire, inspirând fondul unora dintre 
liedurile de mai târziu. Reprezentativă este, în acest sens, prima dintre lucrările 
sale importante — cantata Das Klagende Lied (Cântecul tânguitor) — al cărui fond epic 
a fost inspirat de una dintre tulburătoarele povestiri transmise de Nanni în serile 
de iarnă. 

4. Studiile 


Școala primară şi studiile secundare, urmate de Mahler la liceul german 
din Iglau, nu au avut rezultatele strălucite pe care le așteptau toți cei din jurul 
muzician. Calificative maxime nu apăreau în carnetele lui de note decât la 
gimnastică, religie sau materiile muzicale. Copilul era surprins deseori neatent, 
cufundat în gânduri pe care el refuza să le mărturisească celor ce-l întrebau despre 
ele. Părinţii lui, obișnuiți cu asemenea evadări în visare şi deplin încrezători în 
viitorul lui de muzician, înțelegeau aceste stări de interiorizare și nu se supărau. 
Mai mult decât atât, bunicul de la Kalische îi dăduse între timp și pianul familiei, la 
care el făcuse de mic progrese uluitoare, ajungând să concerteze și să fie aplaudat 
de publicul și de presa din Iglau. 

În ceea ce priveşte învățătura sa muzicală, sunt mulți cei care s-au declarat 
a se fi numărat printre primii săi profesori. După mărturisirile familiei Fischer 
(buni vecini şi prieteni ai părinților), primii ar fi fost Jacob Sladky (contrabasist în 
orchestra teatrului din Iglau) și Franz Viktorin (concert-maestru al aceleiași 
orchestre). Ar mai fi de semnalat încă un nume de profesor al liceanului Mahler, 
anume Johannes Brosch, semnatar al unui document nedatat, în cuprinsul căruia, 
strălucitul său elev declarase următoarele: „Sunt sigur că peste 20 — 30 de ani 
Richard Wagner va fi pretutindeni recunoscut ca un mare maestru, în timp ce 
Mendelssohn va fi de tot uitat”!. Dintre primii profesori pe care Mahler i-a avut la 
Iglau, cei mai importanţi rămân Heinrich Fischer — dirijor al corului parohial şi 
profesor de solfegii la liceul local - și Wenzel Pressburg, unul dintre elevii lui 
Anton Bruckner. 

Din anul 1875, când elevul Gustav Mahler împlinește 15 ani, începe să se 
deschidă calea către vestita şcoală muzicală din Viena unde, ca și Hugo Wolf, se 
înscrie la conservator, bucurându-se de îndrumarea competentă a unor profesori 
de înalt prestigiu ca Iulius Epstein şi mai ales Anton Bruckner. Întâmplarea a făcut 
ca, printre prietenii săi, să se fi numărat și un elev cu trei ani mai mare decât el — 
Josef Steiner -, un bun pianist şi iubitor de muzică ce învățase și el la aceeași școala 
germană din Iglau. Totodată, unul dintre prietenii tatălui său (Gustav Schwarz) a 
descoperit pe domeniul moșiei sale câteva manuscrise de valoare, printre care și o 
partitură rămasă de la Sigismund Thalberg?, al cărui cuprins muzical nu avea 
posibilitatea să-l descifreze. Prin familia Steiner, acesta a aflat despre existenţa unui 
tânăr licean capabil să le citească la prima vedere, prilej ce a condus la invitaţia 
făcută tânărului Mahler de a veni în casa bogatului moșier. După ce i-a cântat la 
pian partitura lui Thalberg şi apoi câteva din propriile sale compoziţii, gazda, 
deosebit de impresionată de cunoștințele acestui adolescent, ca şi de talentul 


1 Henry Louis de la Grance, Gustav Mahler, Paris, Ed. Fayard, 1970, Vol I, pag. 33. 
2 Sigismund Thalberg, (1812 — 1871), virtuoz pianist austriac, angajat la curtea imperială austriacă, cu o 
carieră mondială ce va rivaliza cu cea a lui Liszt. 

pianistului, l-a invitat să petreacă vacanța de vară la moșia sa din apropiere, 
împreună cu prietenul său Josef Steiner. Așa a ajuns tânărul muzician să trăiască o 
vacanţă cu zile întregi de muzică de cameră și convorbiri muzicale, la care s-a 
adăugat apoi şi propunerea de a fi putut urma cursurile de la Conservatorul din 
Viena, paralel cu cele liceale de la Iglau. Gustav Schwarz va trimite o scrisoare 
familiei lui Mahler, gest ce va netezi talentatului elev drumul către celebra şcoală 
vieneză. La rândul său, acesta trimite o scrisoare de mulțumire binefăcătorului său, 
document ce va rămâne ca o primă mărturie de arhivă din rândul celor scrise de 
mâna muzicianului. 


„Dragă domnule Schwarz — scria el cu recunoștință — doresc să profit de 
scrisoarea pe care dumneavoastră ați trimis-o bunului meu tată, pentru a vă 
mulțumi pentru felul în care m-aţi primit și găzduit. Trebuie să vă comunic 
faptul că va trebui să lupt pentru a-l convinge să accepte proiectul nostru... El 
înclină deja către această perspectivă, dar nu este încă întru totul convins. Așa 
că, precum în “Wilde Jagd” de Burger!, el are câte un luptător de fiecare parte 
a sa și fiecare îl influenţează într-o direcţie opusă. Cu toate acestea, eu am 
marea speranţă că luptătorul bun va fi cel care va învinge. Dazu musst du, o 
Werner, mir verhelfen ! (Şi tu, Werner, ești acela care trebuie sa mă ajuţi !). 
Tatăl meu se teme uneori să nu se întâmple să-mi neglijez sau să-mi întrerupt 
studiile, după cum alteori se teme să nu mă influențeze Viena cu rele 
obiceiuri. Am impresia că el înclină deja de partea mea, dar trebuie să mă 
înţelegeţi că singur nu pot susține această luptă contra autorităţii superioare a 
celor rezonabili și responsabili. Contez, așadar, pe onoarea de a ne vizita 
(sâmbătă, 4 septembrie) dar fiind că sunteţi singurul care-l puteţi convinge în 
acest sens....” 


Citatul din cuprinsul acestei scrisori trimise de Gustav Mahler la 
cincisprezece ani, dezvăluie atât maturitatea gândirii sale, cât şi seriozitatea cu care 
părintele îi urmărea educaţia. A învins, desigur, încrederea pe care a avut-o Mahler 
- tatăl - în vocaţia și seriozitatea fiului său, pentru ca, în toamna anului 1875, să îl 
însoţească la Viena. În geamantan a dus cu el şi câteva din ultimele compoziţii, 
spre a le supune unei examinări în fața juriului de apreciere a calităţilor celor ce 
erau admiși la studii. „Muzician înnăscut” - îi va fi caracterizarea profesorului 
Julius Epstein — care îl va înscrie cu entuziasm la clasa sa de pian. Mult mai târziu, 
în anul 1911 la dispariția compozitorului, profesorul își va aminti cu duioșie de 
privirea plină de recunoștință pe care acest talentat candidat i-o aruncase peste 
umărul tatălui său. Verdictul profesorului de la Conservatorul din Viena nu a fost 
contrazis de ceilalți examinatori, astfel că Mahler s-a putut înscrie și la clasa de 
armonie a profesorului Robert Fuchs, precum şi la cea de contrapunct și 
compoziție condusă de Franz Krenn. 


1 G. A. Burger (1747 — 1794), autor al unor celebre balade romantice. 

Trei ani va studia muzicianul în această instituţie de cultură muzicală, 
timp în care nu va părăsi nici învățătura de la liceul german din Iglau, pe care va 
reuși să o încununeze prin examenul de bacalaureat ce-l va susține în vara anului 
1877. 

Acestea au fost auspiciile sub care s-a format ultimul mare simfonist 
romantic, un compozitor imens care va deveni etalon al genului simfonic, dar și 
unul dintre cei mai mari dirijori ai tuturor timpurilor, un muzician dispărut, din 
păcate, mult prea devreme, asemeni multor alți compozitori și artiști a căror făclie 
a ars mult prea repede. 


BIBLIOGRAFIE 


BĂLAN, George, Mahler, Editura Muzicală, București, 1964 

GRANCE, Henry Louis de la, Gustav Mahler, vol. I, Ed. Fayard, Paris, 1979 

ILIUŢ, Vasile și CĂLIN, Anamaria, O carte a stilurilor muzicale, vol. III, Editura Muzicală, 
București, 2011 

ILIUȚ, Vasile, De la Wagner la contemporani, vol. I, Editura Muzicală, București, 1992 

MAHLER, Alma Maria, Gustav Mahler, Erinnerungen und Briefe, Frankfurt, 1949 

MAHLER, Gustav, Briefe 1879-1911, Herausgegeben von Alma Maria Mahler, Viena, 1925 

ȘTEFĂNESCU, Ioana, O istorie a muzicii universale, Editura Fundaţiei Culturale Române, 

București, 1998 


13 


